በከተማ ለተጠቃሚዎች የሚሰራጨው ውሃ እንዳይባክን ጥንቃቄ ማድረግ እንደሚገባ ተመለከተ 
ፖሚ ኢንተርናሽናልና ከጂኤፍ ሃካን ፕላስቲክ ምርቶች ኩባንያ በጋራ ዛሬ በሰጡት የክህሎት ማዳበሪያ ስልጠና ላይ የውሃ ፓይፖች ሲገጣጠሙ  የሚሰራጨው የመጠጥ ውሃ እንዳይባክን ጥንቃቄ ማድረግ እንደሚገባ ተመለከተ ፡፡የፖሚ ኢንተርናሽናል ምክትል ሥራ አስኪያጅ ወይዘሮ መስከረም ደመቀ ወርክሾፑን በከፈቱበት ወቅት የውሃ ማስተላለፊያ ፓይፖች በአግባቡ ካልተገጣጠሙ የጤና፣ የውሃ፣ አካባቢ ብክለትና ብክነት ስለሚዳርጉ በአግባቡ ሊገጣጠሙ ይገባል ብለዋል፡፡ወይዘሮ መስከረም አያይዘውም የፕላስቲክ ውሃ የውሃ ማስተላለፊያ ቧንቧዎች ዝገትን በመከላክል፣ ወጪ በመቀነስ፣ ለማጓጓዝና ለመገጣጠም ምቹ በመሆናቸው ተመራጭነታቸው የጎላ እንደሆነ ገልጸዋል፡፡ኢትዮጵያ በሁለተኛው የዕድገትና ትራንስፎርሜሽን የዕቅድ ዓመታት የንጹህ መጠጥ ውሃን ሙሉ በሙሉ ለመዳረስ የምታደርገውን ጥረት በተለይ የፕለካስቲክ የውሃ ቧንቧዎች የውሃውን የጥራት ደረጃ ከማስጠበቅ አንፃር ሚናቸው ከፍተኛ እንደሆነ ከመድረኩ ተገልጿል፡፡የአዲስ አበባና ኦሮሚያ ውሃና ፍሳሽ፣ የሕንጻ ዲዛይንና፣ የውሃና ፍሳሽ ማስወገጃ፣ የኮንስትራክሽንና ሳኒተሪ ስራዎች ድርጅቶች፣ የቧንቧ ስራ ባለሙያዎችና አማካሪዎች ስልጠናውን ተካፍለዋል፡፡ሥልጠናውን የሰጡት የቱርኩ ኩባንያ ጂ ኤፍ ሃካን ባለሙያዎች እንደሆኑ ታውቋል፡፡በአዲስ አበባ ከተማ በቀን ከሚሰራጨው የመጥጥ ውሃ በትቦ መፈንዳት ፣በመስመር ማርጀትና በለያዩ ብልሽቶች ምክንያት ከ20 እስከ 30 በመቶ ውሃ እንደሚባክን መረጃዎች ያመለክታሉ ፡፡ፖሚ ኢንተርናሽናል ከአካባቢ ጋር ተስማሚ የሆኑ የውሃ ማስተላለፊያ ቧንቧዎችንና ተገጣጣሚዎችን በማስመጣትና በማከፋፈል በቀዳሚነት ለዘጠኝ ዓመታት በኢትዮጵያ አገልግሎት እየሰጠ እንደሆነ ዋልታ ሚዲያና ኮሙዩኒኬሽን ኮርፖሬት ዘግቧል፡፡ 